PREDKLADACIA SPRÁVA

     Uznesením Národnej rady Slovenskej republiky zo dňa 18. decembra 2001 bol schválený  zákon č. 13/2002 Z. z. o podmienkach premeny niektorých rozpočtových organizácii a príspevkových organizácii na neziskové organizácie poskytujúce všeobecne prospešné služby (ďalej len “transformačný zákon”), a ktorým sa mení a dopĺňa zákon č.92/1991 Zb. o podmienkach prevodu majetku štátu na iné osoby v znení neskorších predpisov.
 V zmysle § 2 ods. 2 transformačného zákona zákonným predpokladom začatia transformačného procesu je súhlas vlády Slovenskej republiky so zaradením príslušnej štátnej rozpočtovej alebo štátnej príspevkovej organizácie na jej transformáciu na neziskovú organizáciu. Návrhy na zaradenie rozpočtovej alebo príspevkovej organizácie predkladá vláde Slovenskej republiky príslušný ústredný orgán štátnej správy. 
   Transformačný zákon je úzko prepojený so zákonom č. 213/1997 Z. z. o neziskových organizáciách v znení neskorších prepisov, ktorý nadobudol účinnosť od 01.03.2002.
    V záujme splnenia úloh transformačného procesu Ministerstvo zdravotníctva Slovenskej republiky (ďalej len “MZ SR”) požiadalo všetkých riaditeľov nemocníc s poliklinikou (ďalej len “NsP”) a primátorov miest v SR o vyjadrenie k prechodu pôsobnosti k NsP I. a II. typu a návrh na spôsob realizácie transformácie príslušného zdravotníckeho zariadenia a to:
•	formou prechodu na mesto (vyššie územné celky) podľa zákona č. 416/2001 Z.z. o prechode niekotorých pôsobností z orgánov štátnej správy na obec a na vyššie územné celky,
•	privatizáciou podľa zákona č. 92/1991 Zb.  o prevode majetku štátu na iné osoby v znení neskorších predpisov,
•	alebo vytvorením verejnoprospešnej neziskovej organizácie.
     Návrh riaditeľa NsP, ako aj primátora mesta na transformáciu príslušnej NsP na verejnoprospešnú neziskovú organizáciu zaslalo 12 subjektov, ktoré MZ SR predložilo na odsúhlasenie vláde Slovenskej republiky. Zoznam týchto zdravotníckych zariadení bol schválený uznesením vlády SR č. 364 z 10. apríla 2002. 
      Na základe ďalších návrhov a v záujme kontinuálneho priebehu transformácie zdravotníckych zariadení MZ SR navrhuje doplniť spomínaný zoznam o ďalšie zdravotnícke zariadenia. 
      Schválenie materiálu nebude mať dopad na zamestnanosť, ako ani finančný, ekonomický a enviromentálny vplyv.